BUDAPEST FŐVÁROS XVI. KERÜLETI ÖNKORMÁNYZAT

**J E G Y Z Ő K Ö N Y V**

Készült 2016. március 15-én (kedden) a Budapest XVI. kerületi Erzsébetligeti Színházban (Budapest XVI. Hunyadvár u. 43/d.) a Budapest Főváros XVI. kerületi Önkormányzat Képviselő-testülete ***ünnepi ülésén***.

**A Képviselők közül jelen vannak:**

|  |  |
| --- | --- |
|  | KOVÁCS PÉTERHORVÁTH JÁNOSGÁSPÁR JÓZSEFDOBRE DÁNIEL VINCZE ÁGNESDR. KÖRNYEINÉ RÁTZ KATALIN ANTALÓCZY CSABA BÉLA DR. CSOMOR ERVINÁCS ANIKÓ KOVÁCS RAYMUNDSZÁSZ JÓZSEFMIZSEI LÁSZLÓ VAJDA ZOLTÁN TAMÁSVARGA ILONA |

**IGAZOLTAN TÁVOL:**

SZATMÁRY LÁSZLÓ

ABONYI JÁNOS

DR. SEBŐK LÁSZLÓ

### Tanácskozási joggal meghívott

ANCSIN LÁSZLÓ

DR. ERDŐKÖZI GYÖRGY

KALOCSAI ANDREA

Tisztelt Vendégeink! Hölgyeim és Uraim! Ünnepi műsorunkat látták. A Liget Táncakadémia táncegyüttesének tagjai: Barna Eszter, Soltész Luca, Ferenci Luca, Skultéti Veronka, Sáfrány Bence, Hetényi Levente, Barna Zsombor, Skultéti Bendegúz. A Forgatag Művészeti Társaság táncosai: Cseke Ágnes, Tóth Eszter, Szabó Gergő, Reszneki Domán, Kirsner Gábor. A műsor szereplői: Kalocsai Mercédesz és Egyházi Géza. Vezető táncpedagógus: Karácsonyi Éva. Írta: Meskó Zsolt. Rendező koreográfus: Barna István és Pál Tibor. Tisztelt Hölgyeim és Uraim, Kedves Vendégeink! Ünnepi díszelőadásunk előtt felkérem Kovács Pétert, kerületünk polgármesterét, ünnepi beszéde megtartására.

KOVÁCS PÉTER

Tisztelt Hölgyeim és Uraim! Nagy szeretettel köszöntik mindenkit. A délelőtt során sok minden történt, sok mindent megtartottunk, és van, ami elmaradt. Ami elmaradt, azt most láthatják, és amit megtartottunk, az az ünnepi beszédem volt, úgyhogy azt még egyszer nem mondanám el. Ellenben köszönöm a biztatást. Ellenben ünnepi képviselő-testületi ülés van, ami azt jelenti, hogy ennek vannak formalitásai. Ilyen formalitás az például, hogy a XVI. kerületi Önkormányzat Képviselő-testülete minden ülés előtt a nemzeti imádságunk éneklésével kezdi a munkáját, de hát ez már szintén megtörtént. Így a következő aktus az, amikor megkérdezem a képviselőket, és, ha megengedik, akkor kérnék egy kis fényt a nézőtérre, hogy tudjam számolni. Mert a napirendet el kell fogadni. A képviselők megkapták a napirendet. Kérdezem képviselőtársaimtól, ki az, aki egyetért ezzel a napirenddel? Egyik kezét emelje fel. Köszönöm szépen. Egyhangúlag (14 igen) elfogadta a Képviselő-testület a napirendet.

H A T Á R O Z A T:

107/2016. (III. 15.) Kt. A Képviselő-testület az ülés napirendjét az alábbiak szerint állapítja meg:

**NAPIREND:**

1. Budapest Főváros XVI. kerület Ifjú Tehetsége címek adományozása

2. Budapest Főváros XVI. Kerületéért kitüntetések átadása

3. Budapest Főváros XVI. Kerület Díszpolgára címek adományozása

KOVÁCS PÉTER

Így akkor következhet a napirendek sorában először a:

# NAPIREND: 1. Budapest Főváros XVI. kerület Ifjú Tehetsége címek adományozása

KOVÁCS PÉTER

De a díjátadásra fölkérném dr. Csomor Ervin alpolgármester urat és Szász József alpolgármester urat, hogy legyenek segítségemre és jöjjenek föl ide a színpadra!

KALOCSAI ANDREA

Köszönjük szépen Polgármester úrnak, részint átvette az én feladatomat, tehát alpolgármester urakat is felhívta a színpadra. Köszönöm szépen. És akkor kezdjük is. Tisztelt Hölgyeim és Uraim! Budapest Főváros XVI. kerület ifjú sporttehetsége és a Budapest Főváros XVI. kerület Ifjú Tehetsége elismerések átadására kerítünk sort először. Budapest Főváros XVI. kerületi Önkormányzat Képviselő-testületének Kulturális és Sport Bizottsága a „Budapest Főváros XVI. kerület Sporttehetsége” pályázaton elismerésben és 12 hónapon keresztül pénzbeli támogatásban részesíti a következő sportolókat: Baaken Mátyás kardvívót. Barcsay Ákos Csanád atlétát. Barka Emese birkózót. Bukor Rajmund jégkorongozót. De Paola Viviána teniszezőt. Deményi Xavér Ernő kézilabdázót. Ducz Barbara taekwondost. Ferencz Soma kerékpározót. Gera Dániel labdarúgót. Kern Bianka Diána kardvívót. Kőszegi Rebeka Rita judóst, az oklevelet átveszi édesapja Kőszegi Zsolt. Kővári Tamás atlétát. Krizsán Szabolcs judóst. Lakatos Levente jégkorongozót. Majnik Roland László párbajtőrözőt. Molnár András jégkorongozót. Paluska Botond jégkorongozót. Patakfalvy Csenge Eleonóra és Patakfalvy Luca Márta taekwondosokat, az okleveleket átveszi testvérük Patakfalvy Domonkos. Polgár Csillag Virág taekwondost. Rein Miklós Sándor szumóst. Sarciá Antonino jégkorongozót, aki sajnos, a mai rendezvényre nem tudott eljönni, de helyette testvére, Borbála veszi át, és Borbála maradjon is a helyén, ugyanis Sarciá Borbála öttusázót is díjban és elismerésben részesítik. Sebestyén Dávid jégkorongozót, helyette édesapja, Sebestyén Tibor veszi át az elismerést. Selmeczi Bánk tornászt. Sényei László ökölvívót. Somogyi Vivien jégkorongozót. Terbócs István Dániel jégkorongozót. Tóth Richárd jégkorongozót. Varjú Zsófia atlétát, az oklevelet átveszi édesapja, Varjú Vilmos. Villás Veronika ökölvívót. Vannak, akik még elismerésben részesülnek, de mivel versenyen vannak éppen, ezért sajnos nem tudják jelen személyükkel átvenni, de a taps megilleti őket is. Ancsin Boglárka szumós, Ancsin Lilla szumós, Gyürkés Viktória atléta, Ludvig Benjámin atléta, Pap Arnold birkózó, Sedlmayer Tamás vízilabdázó, Tompa Miklós birkózó, Weiler Virág atléta. Tehát a tapsot megérdemlik, eddigi eredményeikhez minden sportolónak gratulálunk és további sikeres felkészülést és versenyzést kívánunk nekik! Folytatva díjátadó ünnepségünket Budapest Főváros XVI. kerületi Önkormányzat Képviselő-testülete a Magyar kultúra és irodalom kategóriában „Budapest Főváros XVI. kerület Ifjú Tehetsége” címet adományoz a színjátszás területén végzett kimagasló munkájának elismeréseként Orosz Ákos színésznek, aki jelenleg a Vígszínház tagja, de számos más, budapesti színházban és kulturális intézményben is dolgozott. Szinkronizál, filmez, dalszövegíró és zeneszerző is. Kérem, fáradjon fel a színpadra. Gratulálunk, és művészi tevékenységéhez további sikereket is kívánunk! Budapest Főváros XVI. kerületi Önkormányzat Képviselő-testülete a Magyar zeneművészet kategóriában„Budapest Főváros XVI. kerület Ifjú Tehetsége” címet adományoz a zeneművészet területén végzett kimagasló munkájának elismeréseként Jánoki Márió ifjú ének- és zongoraművésznek. Jánoki Márió még csak 22 éves, de számtalan országos és nemzeti versenyeken elért kiváló helyezések tulajdonosa. 2010-ben a Nemzetközi ifjúsági és gyermek fesztiválon első; a IV. Országos Farkas Ferenc zongoraversenyen 2. helyezést ért el. 2011-ben aBécsi Nemzetközi ifjúsági és gyermek fesztiválon zongora és ének kategóriában első helyezést, ugyanebben az évben Aranyhang díjat és a "Jelenlét" Művészeti Díj arany fokozatát is elnyerte. 2012-ben a IX. Négykezes és két zongorás fesztiválon 2. helyezést, a "Honoratus Kodály Zoltán" pályázaton első helyezést ért el, és a MOL Tehetség támogató program résztvevője is volt. 2013-2014-ben aLions World Sing Fesztiválon Lengyelországban különdíjban részesült. A művészet hatalma versenyen első helyezést, a Ferenczi György Országos zongoraversenyen különdíjat, a Hungarian Talent Show-ban 2. helyezést és különdíjat nyert. Főszerepet is kapott, Steve Wonder szerepét. Gratulálunk a díjhoz. Budapest Főváros XVI. kerületi Önkormányzat Képviselő-testületeMagyar tudomány kategóriában „Budapest Főváros XVI. kerület Ifjú Tehetsége” címet adományoz a környezetvédelem területén végzett kimagasló munkájának elismeréseként Grósz János környezetvédőnek. Grósz János a vízkészlet megóvásáról több kutatást is végzett; tudományos versenyek résztvevője: Kerületi Környezetvédelmi verseny, Kárpát-medence Földrajzverseny, Kerületi Katasztrófavédelmi Ifjúsági verseny, Csapody Vera Természetismereti verseny és Középiskolai Országos Kémiaversenyen is 2. helyezést ért el. 2015-ben a Magyar Hidrológiai Társaság Lászlóffy Woldemár diploma pályázatán 2. helyezést és két különdíj tulajdonosa is lett. A Caprera és a Szilas patak állapotának kutatásáról cikket írt a Helyi Hírekbe. Grósz Jánost kérem, hogy fáradjon föl a színpadra. Gratulálunk, tudományos sikereihez további szép pillanatokat kívánunk!

# NAPIREND: 2. Budapest Főváros XVI. Kerületéért kitüntetések átadása

KALOCSAI ANDREA

Hagyományainknak megfelelően március 15-ei ünnepi díszelőadásunk előtt kerül sor a Budapest Főváros XVI. Kerületéért, valamint a Budapest Főváros XVI. kerület Díszpolgára címek, kitüntetések átadására. Felkérem tehát kerületünk polgármesterét Kovács Péter urat, továbbá dr. Csomor Ervin és Szász József alpolgármestereket a díjak átadására. Tisztelt Hölgyeim és Uraim, kedves ünneplő vendégeink! Budapest Főváros XVI. Kerületéért kitüntető címet az idei évben 4 köztünk élő nagyszerű ember veheti át. 1999-ben a Berzsenyi Dániel Tanárképző Főiskolán végzett német szakos nyelvtanárként. 1997-ben kezdte meg munkáját a Kölcsey Ferenc Általános Iskolában. Kiemelkedő munkát végzett az iskola nemzetközi kapcsolatainak kiépítésében és fejlesztésében. Neki köszönhetően több száz diák és általuk családjaik szereztek ismeretet és tapasztalatot más országok és népek kultúrájáról, szokásairól és ismerték el így a kerületünk értékeit is. Az elmúlt évtizedben három sikeres uniós projektet vezetett. Comenius-Sokrates 2005-2008: „Megismerkedünk európai barátaink meséivel, dalaival, mondáival” címmel. Comenius-Sokrates 2008-2010: „Mi gyerekek Európa környezetéért” címmel. És Comenius-Sokrates 2010-2013: „Egészségesen étkezni, jól tanulni, fittnek maradni.” Kiváló pályázatíró, az általa koordinált uniós pályázatokon több mint 15 millió forintot nyert el az iskolája az utóbbi tíz esztendőben. Tanári, osztályfőnöki, munkaközösség-vezetői munkájával a Kölcsey Ferenc Általános Iskola és a XVI. kerület jó hírét erősítette határon innen és túl. Kimagasló gyerekszeretete, határtalan elhivatottsága meghatározó a munkájában. Minden tevékenységében a gyerekek érdekeit képviseli. Budapest Főváros XVI. kerületi Önkormányzat Képviselő-testülete „BUDAPEST FŐVÁROS XVI. KERÜLETÉÉRT” kitüntetést adományoz Bánné Zöld Katalin részére.

BÁNNÉ ZÖLD KATALIN

Hálásan köszönöm ezt a megtiszteltető elismerést. Igazán csodálatos, nagyon köszönöm. Szeretnék köszönetet mondani mindenek előtt a Kölcsey Ferenc Általános Iskola igazgatójának, Dobre Lajos úrnak, kollegáimnak, hogy segítették munkámat, és támogattak mindenben. Ugyanígy az egész iskolaközösségnek, szülőknek, diákoknak, munkatársaknak, és hát nagyon-nagyon meg vagyok hatódva. Nagyon-nagyon köszönöm a családom támogatását és barátaim támogatását. Köszönöm hálásan.

KALOCSAI ANDREA

A következő díjazottunk 1944-ben született Jánoshidán. Általános iskolai tanulmányai befejeztével Jászberényben tanult fodrászatot és villanyszerelői szakmát, de az utóbbi választotta élethivatásul. 14 évig dolgozott az egykori Fővárosi Szerelőipari Vállalatnál, mint villanyszerelő majd 1977-től 27 éven keresztül az Ikarusban. 1974 óta él Árpádföldön. 2004 óta nyugdíjas idejét barkácsolással, kertészkedéssel tölti és nem utolsó sorban már 15 éve szívvel lélekkel részt vesz az árpádföldi civil szervezetek munkájában. A közösségi élet területén magas fokú odaadásról tesz tanúbizonyságot. Óriási mértékű társadalmi munkát végzett a kerületi Tóth Ilona szobor felállításánál is, ahol az alapozás és a betonozás az ő keze munkáját dicséri. Az árpádföldi közösségi ház udvarának rendbe tételéhez is több száz órányi társadalmi munkával járult hozzá. Mai napig aktív részt vevője az árpádföldi közösségi életnek. Budapest Főváros XVI. kerületi Önkormányzat Képviselő-testülete „BUDAPEST FŐVÁROS XVI. KERÜLETÉÉRT” kitüntetést adományoz Borsányi Béla részére. Következő díjazottunk a középiskola elvégzése után az országos Széchenyi Könyvtárban dolgozott, majd jelentkezett az ELTE történelem-könyvtár szakára. 1985-ben került a Szerb Antal Gimnáziumba, ahol először könyvtárosként dolgozott, majd két év elteltével osztályfőnöki megbízatást kapott, így teljes állásban történelmet és könyvtárkezelői ismereteket oktatott. 1992-ben kétszer egy évre választották meg az intézmény vezetőjének, majd először 1994-ben 5 évre és ezt követte további négy 5 éves ciklus 1999-ben, 2004-ben, 2009-ben és végül 2014-ben szavaztak neki bizalmat. Innovatív szemlélete okán, és mert fő célkitűzése a gimnázium színvonalának emelése volt, már első megbízatását követően új utakat keresett: 1994-ben alapos és gondos előkészítő munkát követően beindult a hat évfolyamos képzés, amely azonnal éreztette hatását, ugrásszerűen emelkedett a gimnázium népszerűsége és a színvonal is. Vezetése alatt a Szerb Antal Gimnázium Budapest egyik legismertebb gimnáziuma lett, és évek óta előkelő helyet foglal el a „100 legjobb magyar középiskola” rangsorában, legutóbb a 62. helyen szerepelt. Ő a szó valódi értelmében olyan vezető, aki rendelkezik azokkal a kompetenciákkal, amelyek ma egy vezető profilú mesterpedagógustól elvárhatóak. Vezetőként határozott, több évtizedes tapasztalat, igazi transzformáló együttműködés jellemzi. Elkötelezett a hosszú távú, magas színvonalú munka mellett, befolyását elsősorban arra használja, hogy munkatársait céljaik elérésére ösztönözze. Tisztában van azzal, hogy csak akkor lehet sikeres, ha kollégáit is sikerélményhez juttatja. Ennek érdekében folyamatosan keresi beosztottai erősségét, és a jól végzett munkát messzemenően elismerési. Kollégáit arra biztatja, hogy vegyenek részt önismereti és személyiségfejlesztő tréningeken. A fejlődés az intézményben alapértéke: az intézményvezető személyes példával jár elöl az ismeretszerzésben, hiszen minden lehetőséget megragad, hogy képezze magát: egyetemi diplomájának megszerzése óta további pedagógus szakképesítést szerzett társadalomismereti szakon, majd közoktatás-vezetői és mentortanári pedagógus szakvizsgát tett. 23 éve szervezi az érettségi vizsgákat a gimnáziumban, amely hosszú idő óta érettségi vizsgaközpontként is működik. Érettségi elnökként más gimnáziumokban is tekintélyt szerzett. Szakmai munkájának elismeréseként 2001-ben főtanácsosi címet kapott. Legendásan jó tantestületet vezet, ahol az együttműködés a sikeres munka záloga. Az általa teremtett „pedagógiai kupola” alatt bensőséges érték- és tudásközvetítés folyik. Folyamatosan kutatja a jobb eredmények eléréséhez szükséges erőforrások biztosításának lehetőségeit, és különös gondot fordít arra, hogy az intézményben végzett munka ne csak eredményes, hanem hatékony is legyen. Budapest Főváros XVI. kerületi Önkormányzat Képviselő-testülete „BUDAPEST FŐVÁROS XVI. KERÜLETÉÉRT” kitüntetést adományoz Inotai István a Szerb Antal Gimnázium igazgatója részére. Következő díjazottunk a Budapesti Liszt Ferenc Zeneművészeti Főiskola fuvola és fúvós karmesteri szakán végzett. Fuvolistaként tagja volt a Honvéd Központi Zenekarnak és a Fővárosi Operett Színháznak. 1971-től zenetanára a kerületi Rácz Aladár Zeneiskolának. 1976-ban megalakította a Mátyásföldi Fúvószenekart. Számos növendéke az elmúlt évtizedek alatt belenőtt a zenekari játékba és ma is sokan visszajárnak felnőttként vele öröm zenélni. Nagy odafigyeléssel, szakmai tapasztalattal és tudással készíti fel zenekarát a különböző megmérettetésekre, versenyekre, koncertekre, öregbítve kerületünk és hazánk hírnevét. Négy évtizedes munkássága a kerületi zeneoktatásban és a zenei életben példaértékű, kitörölhetetlenül nyomot hagy ezzel maga után az utókornak. Budapest Főváros XVI. kerületi Önkormányzat Képviselő-testülete „BUDAPEST FŐVÁROS XVI. KERÜLETÉÉRT” kitüntetést adományoz Vaszlik Kálmánrészére.

VASZLIK KÁLMÁN

Tisztelt Hölgyeim és Uraim! Ezeket az eredményeket én nem egyedül értem el, hanem a mátyásföldi koncert fúvószenekarral közös munkálkodásunk során. S ha most nem is lehetnek itt, de úgy érzem, hogy ők is megérdemelnek egy tapsot. Köszönöm, és további szép ünnepeket kívánok mindannyiunknak.

NAPIREND: 3. Budapest Főváros XVI. Kerület Díszpolgára címek adományozása

KALOCSAI ANDREA

2016-ban a XVI. kerület Képviselő-testülete két díszpolgári cím odaítéléséről döntött. Az egyik cím 2016. október 23-án a Tóth Ilonka Emlékház avató ünnepségén kerül majd átadásra Vitéz Lovag Máriási György Mihály részére, de a tapsot most is megérdemli. Így a mai napon egy díszpolgári címet adunk át. Régi magyar falusi család sarja, nagyapja szántóvető ember volt Pankaszon, s az ott töltött gyermekkori és ifjú évei alatt ebben a számára fenséges környezetben csodálkozott rá a magyar paraszti élet rendjére.’56-ban részt vett a harcokban az ELTE Bölcsész Karának hallgatójaként az Egyetem Forradalmi Diákbizottságának egyik vezetőjévé választották majd november 4-e után „Az október 23” című lap szerkesztője lett. A forradalom leverése után 3 év börtönre ítélték, ebből egy évet töltött magánzárkában. Kizárták az ország valamennyi magánegyeteméről. Diplomát csak 1999-ben szerezhetett a Miskolci Bölcsész Egyesület magánegyetemén. Még ebben az esztendőben ezen az egyetemen kutató munkája elismeréseként doktorrá avatták. Börtönből való szabadulása után nyomdász lett és avantgárd festészettel foglalkozott. De hamar rájött, hogy nem ez az ő igazi útja. Munkásságában akkor következett be fordulat, amikor a rajzművészet legősibb formájával, a barlangrajzokkal kezdett el foglalkozni. Felismerte az őskép e rendszerét. Az óvodás gyerekek felé fordult tapasztalatért. Meggyőződése, hogy az iskolával elkezdődik a kisgyerek Istentől kapott és magával hozott jelrendszerének lebontása. Rendkívül kitartó munkája során felfedezte a gyerekrajzok igazi világleíró mondandóját. Óvónők, pedagógusok, szülők százai alkalmazzák nevelési módszerét. 2010-ben Magyar Örökség Díjjal tüntették ki majd később elnyerte a magyar Kultúra Lovagja kitüntetést is. Erős hite van abban, hogy a Kárpát-hazában élő népek megbékélve, szeretetben is tudnak egymás mellett élni. Főműve az „Ég és föld ölelésében” amiben ősmúltunk kincseit tárja elénk, amelyek gyerekeink alkotásában csillognak. Budapest Főváros XVI. kerületi Önkormányzat Képviselő-testülete „BUDAPEST FŐVÁROS XVI. KERÜLET DÍSZPOLGÁRA” kitüntetést adományoz Molnár V. József részére.

MOLNÁR V. JÓZSEF

Adjon Isten jó estét! Szeretettel és tisztelettel köszöntöm a XVI. kerületieket, köszöntöm Polgármester urat és a testületet. Köszöntöm a barátaimat. Nem jellemző rám, de alig találok szavakat. Jól esik, amikor az ember saját életútján hazafelé tart, akkor ez igen jól esik. De mindenek előtt és mindenek fölött meg kell köszönnöm ezt a teremtő Istennek, aki erőt adott hozzá, és úgy érzem, hogy még ezután is erőt ad hozzá, hogy tegyem a dolgokat, dolgomat, mert ünnepen magyarnak lenni, igen jó dolog. De amikor nincs ünnep, akkor is magyarnak kell maradnunk és ez már sokkal, de sokkal nehezebb dolog ebben az iszonyatos, széteső, pokolba zuhanó világban megmaradni szeretetben, amelyben fölmenőink léteztek, amelyben ez a haza létezett a kezdet kezdete óta, igen nehéz. De nem lehetetlen. Köszönöm az én drága páromnak, Etelkának azt, hogy minden körülmények között kitartott, kitart mellettem, és az én Etelka lányomnak is. Köszönöm a civil szervezeteknek itt a XVI. kerületben, és mindenek előtt a Széphavas Egyesületnek, hogy ezt a megtisztelő kitüntetést megkaphattam. A két háború között írta Sajó Sándor, ez a kiváló költő, hogy magyarnak lenni büszke gyönyörűség. Én minden este imádságomban megköszönöm a teremtő Istennek, hogy magyarnak teremtett. És minden este érzem, és tudom, hogy magyarnak lenni nem csak büszke gyönyörűség, magyarnak lenni ebben a pokoli, széteső világban igen nagy felelősség. De vállalnunk kell! Isten ezt bízta ránk, s ezt teljesítenünk kell! Isten áldása legyen mindannyiukon!

KALOCSAI ANDREA

Hölgyeim és Uraim! A kerület díszpolgárainak valamint a díjazottaknak tiszta szívből gratulálunk, további sikereket kívánunk nekik. A díjátadóknak köszönjük szépen a munkát. Kedves ünneplő közönségünk ünnepi műsorunk első része ezennel véget ért.

**kmf.**

|  |  |
| --- | --- |
| **Ancsin László** *jegyző* | **Kovács Péter** *polgármester* |